b'\n_START_ARTICLE_\nAmiodaroni\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nAmiodaronin vaikutukset riippuvat sen antotavasta, joka voi olla suoneen annettava ruiske tai suun kautta otettava tabletti. Yhdiste est\xc3\xa4\xc3\xa4 erityisesti kaliumionikanavia, mutta salpaa my\xc3\xb6s natrium- ja kalsiumionikanavia. Ionikanavien salpautumisen seurauksena syd\xc3\xa4men repolarisaatio hidastuu, mik\xc3\xa4 pienent\xc3\xa4\xc3\xa4 v\xc3\xa4r\xc3\xa4htelytaajuutta. Ionikanavien toiminnan salpaamisen lis\xc3\xa4ksi amiodaroni est\xc3\xa4\xc3\xa4 my\xc3\xb6s syd\xc3\xa4men adrenergisten reseptorien toimintaa. T\xc3\xa4m\xc3\xa4 vaikutus ilmenee ionikanavien salpautumista nopeammin ja amiodaronin k\xc3\xa4ytt\xc3\xb6 akuuttien rytmih\xc3\xa4iri\xc3\xb6iden hoidossa perustuu t\xc3\xa4h\xc3\xa4n ja t\xc3\xa4ll\xc3\xb6in se annetaan ruiskeena laskimoon. Tablettina l\xc3\xa4\xc3\xa4keaine imeytyy hitaasti ja sen vaikutukset ilmenev\xc3\xa4t hitaammin. Ionikanavien salpautumisesta seuraa my\xc3\xb6s PQ-ajan ja QT-ajan pidenymist\xc3\xa4.  Amiodaronia voidaan k\xc3\xa4ytt\xc3\xa4\xc3\xa4 eteisper\xc3\xa4isten (eteisv\xc3\xa4rin\xc3\xa4 ja eteislepatus) lis\xc3\xa4ksi my\xc3\xb6s syd\xc3\xa4nkammion rytmih\xc3\xa4iri\xc3\xb6iden hoitoon.\n_START_SECTION_\nHaittavaikutukset\n_START_PARAGRAPH_\nAmiodaronilla on useita haittavaikutuksia. Niit\xc3\xa4 ovat muun muassa proarrytminen eli rytmih\xc3\xa4iri\xc3\xb6it\xc3\xa4 aiheuttava vaikutus, ummetus, vapina, iho-oireet ja valonarkuus ja samentumien muodostuminen sarveiskalvolle. Vakavia haittavaikutuksia ovat maksa- ja kilpirauhastoksisuus sek\xc3\xa4 keuhkotulehdus sek\xc3\xa4 keuhkon rakenteellisest muutokset, jopa keuhkofibroosi. Pahimmillaan n\xc3\xa4m\xc3\xa4 haittavaikutukset voivat olla jopa hengenvaarallisia.\n_START_SECTION_\nValmistus\n_START_PARAGRAPH_\nAmiodaronin synteesin ensimm\xc3\xa4isess\xc3\xa4 vaiheessa bentsofuraani reagoi butaanihappoanhydridin kanssa Friedel\xe2\x80\x93Crafts-asylointireaktiolla. Muodostuva ketoni pelkistet\xc3\xa4\xc3\xa4n alkyyliryhm\xc3\xa4ksi Wolff\xe2\x80\x93Kishner-pelkistyksell\xc3\xa4. Muodostuva v\xc3\xa4lituote reagoi p-metoksibentsoyylikloridin kanssa ja seuraava vaihe on metyylieetteriryhm\xc3\xa4n poistaminen kuumentamalla pyridiinin kanssa. Aromaattinen ryhm\xc3\xa4 jodataan jodilla ja viimeinen vaihe amiodaronin synteesiss\xc3\xa4 on reaktio 2-dietyyliaminoetyylikloridin kanssa.'